"Setswana Puo ya gae (HL)/P2 8 DBE/Ngwanaitseele 2019 NSC – Kaedi ya go tshwaya POTSO 8: POTSO YA TLHAMO OMPHILE UMPHI MODISE – DPS Monyaise ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tiro ya motlhatlhojwa.  Tlhagiso e e reng lemorago le Omphile a iphitlhelang mo go lona ga le a ka la mo kgoreletsa mo tswelelopeleng ya botshelo jwa gagwe, ke boammaaruri jo bo ka se ganediweng ka gope jaaka re itemogela mo ditiragalong tsa padi ya 'Omphile Umphi Modise.'  Modise o ne a latlhwa ke mmaagwe, mme se sa mo tlhokisa lerato le bothito jwa motsadi, fela se ga se a ka sa mo kgoreletsa ka gope mo katlegong ya botshelo jwa gagwe.  Motlalepule o iphitlhela mo mathateng a a seng kana ka sepe ka ntlha ya lefufa la ga Thandi yo o mo rulaganyetsang lekau la tedu tsa katse, mme la itirela boithatelo ka ena. Motlalepule o feleletsa a imile ka mokgwa o o sa tlhaloganyegeng morago ga tiragalo ya letsatsi leo. Motlalepule o belega ngwana wa mosimane, mme o mo naya leina la Omphile.  Ka ntlha ya go tlhoka le go boifa go ya go tlhabisa batsadi ditlhong ka lesea le a le tshotseng, o tsaya tshweetso ya go isa Omphile kwa Olanti, kwa kgodisetsong. Maikaelelo e le go boa a tla go tsaya Omphile fa dilo tsotlhe di siame.  Omphile ka a se na go ka itlhophela, o iphitlhela mo maemong a botshelo jwa ngwana yo o tlileng ka ntlha ya petelelo, fela seo ga se a ka sa mo kgoreletsa go atlega mo botshelong jwa gagwe.  Omphile fa a le kwa legaeng la bana, o ne a bona tlhokomelo e e kgodisang go gaisa e mmaagwe a ka bong a mo file yona. O gola ka bonako go gaisa bana ba bangwe ka Setswana se re, o tlaa tsholwa leng, e seng o tlaa gola leng gonne bana ba ikgolela fela. Se se supa fa ngwana e le sejo a tlhakanelwa, gonne Omphile e ne e se ngwana wa ga Motlalepule a le esi, mme e le wa setšhaba se se tlaa mo kgontshang gore a fitlhelele maitlhomo a gagwe go sa kgathalesege maemo a botshelo a a iphitlhelang a le mo go ona.  Monnamogolo Ofentse yo o neng a setse a godile, o tlhoka modisa, mme o kopa ngwana wa gagwe wa mosetsana go mmatlela modisa.  Omphile fa a setse a godile, o ithuelwa ke morwadie monnamogolo Ofentse, mme a bo a ya go nna le rraagwe kwa motseng wa Matile kwa a neng a bidiwa Modise.  Monnamogolo o ne a naya Modise thuto ya mo gae le ya kwa sekolong. O mo rutile ka ga naga, go disa gammogo le gore mosimane fa pula e na a le kwa madisong ga a sianele gae, mme o iphutha ka motlhotlho.  Mo nakong eo, batsadi ba ne ba se na maikaelelo a go rutela bana ba bone kwa pele. Mosimane wa ga monnamogolo Ofentse ke ena fela a le esi yo o neng a tla sekolong 'tsatsi lengwe le lengwe, mme bana ba mo motseng bona ba tla motlhang batsadi ba ratang.  Monnamogolo Ofentse ga a ka a tlhaola Modise le fa e ne e se ngwana wa gagwe wa madi, mme a mo direla jaaka a diretse bana ba gagwe botlhe, go supa fa tswelelopele ya ga Modise e sa kgorelediwe ke sepe gore a atlege mo botshelong.  Morago ga go falola kwa sekolong se segolwane, monnamogolo o ne a mo romela kwa Natala kwa a neng a ya go ithutela borutintshi gona. Kwalololo e ileditswe Phetla"